\title{Uusi haaste Suomessa: Miten suojaamme tuotantosiipikarjaa maassa jo esiintyvältä taudilta?}
\author{Hannele Nauholz, terveydenhuoltoeläinlääkäri, Eläintautien torjuntayhdistys ETT ry}

Suomalaisen siipikarjan hyvän tautitilanteen ansiosta virustartuntojen uhka on kohdistunut meille pääsääntöisesti maamme rajojen ulkopuolelta. Elinkeino on suunnannut vastustustoimia jalostusaineksen maahantuontiin yli lakisääteisten määräysten. Keväisin on muuttolintuaikana siipikarjan ulkonapito rajoitettu viranomaismääräyksin lintuinfluenssan ja muiden tartuntojen pelossa. Nyt ollaan uudessa tilanteessa, kun Suomeen hiipinyt uusi tauti, tarttuva keuhkoputkentulehdus eli Infectious Bronchitis (IB), näyttää löytäneen harrastesiipikarjatiloilta otollisen maaperän leviämiselle, eikä sitä enää pystytä nopein toimin maasta hävittämään.

\begin{figure}
\centering
\includegraphics{figure_1.pdf}
\caption{Hannele Nauholz ETT:ltä muistuttaa jälleen kerran tautisuojauksen tärkeydestä. Yksi osatekijä siinä on tautisulku. Se on yksinkertainen toteuttaa ja silti tehokas.}
\label{figure_1}
\end{figure}

\section{Tautisuojaus on taas kunniassa}

Tuotantosiipikarjanäytteitä on viime viikkoina tutkittu tehostetusti IB:n varalta. Kaikki nämä näytteet ovat olleet negatiivisia, joten voidaan olettaa, että Suomen tuotantosiipikarjasta kotikatveet ovat IB-tartunnasta vapaita.

Tuotantosiipikarjan suojaaminen tartunnalta, joka jo esiintyy omassa maassamme, on uudenlainen haaste. Siitä selvitään vain ehdottomalla ja tiukalla tautisuojauksella. Jokaisen on nyt syytä tarkastella päivittäisiä rutiinejaan kriittisesti ja ryhtyä korjaaviin toimenpiteisiin, mikäli puutteita löytyy:

- Tehostettu tautisuojaus kaikilla tuotantosiipikarjatiloilla.
- Tautisulku ja sen oikeaoppinen käyttö on viimeistään nyt saatava rutiiniksi kaikilla tiloilla!
- Kaikkea raakaa rastisiipikarjaa ja luonnonvaraisia lintuja on vältettävä. 
- Uudet linnut hankitaan vain siipikarjan terveystarkkailuun kuuluvilta tiloilta, joilta on todettu IB-vapaus.
- Siipikarja maahantuodaan ETT:n ohjeiden mukaisesti. Karanteeniaikana linnut tutkitaan IB:n varalta.
- Kaikkiin epäilyttäviin oireisiin on heti reagoitava: lintuja ei myydä eteenpäin eikä munia toimiteta pakkaamolle, mikäli linnuilla on oireita. Otetaan yhteyttä eläinlääkäriin ja munapakkaamoon ja ryhdytään selvittämään tilannetta tutkimuksin.
- Rokotuksiin IB:n varalta ei ole tarvetta ryhtyä, mikäli tartuntaa ei todeta tuotantokanaloissa.

\section{Rokotuskynnys on korkea}

Tällä hetkellä Suomessa ei ole käytettävissä eläviä viruksia sisältäviä rokotteita IB:tä vastaan. Päätös näiden mahdollisesta käyttöönotosta tuotantosiipikarjatiloilla tehdään jatkossa yhteistyössä alan ja viranomaisten kanssa.

Rokotusten mahdollinen käyttöönotto vaatii huolellista valmistelua. Ne merkitsevät lisätyötä ja kustannuksia ja koskisivat laajaa osaa alaa (munantuotanto ja lihasiipikarjatuotanto), eikä kerran aloitettua rokotusta voida enää lopettaa. Maissa, joissa IB-rokotukset ovat käytössä, ei tartunnan seuranta serologisin eli vasta-ainetutkimuksin enää ole mahdollista.

Rokotevirukset saattavat myös aiheuttaa oireita, ja rokotteiden pääasiallinen käsittely voi levittää rokotevirusta tilalta toiselle. Tautipurkauksia havaitaan myös esim. rokotusten syystä tai toisesta epäonnistuttua (virusten muuntumiskyky, rokotustekniikka, rokotteiden väärä säilytyksestä tai muusta syystä johtuva rokotteiden tehon heikentyminen, parven epätasainen rokotus jne.).

Harrastekanaloissa rokotus ei käytännössä ole mahdollista IB:n vastustamiseksi. Myöskään naapurimaassamme Ruotsissa ei tartuntatilanteesta huolimatta rokoteta harrastesiipikarjaa.